钦定古今图书集成/明伦汇编/闺媛典/第103卷 > 皇清九 > 包姜姑
## 钦定古今图书集成/明伦汇编/闺媛典/第103卷 > 皇清九 > 包姜姑

按《金华府志》：“包姜姑，包湘女也。家甚贫而性孝谨，年虽少，能以礼自闲。族叔钦武断一乡，乡之婚娶必钦主之，而姜始许聘朱楫，钦深以为憾。适富贾范天生有瞷女意，钦遂为之谋，扬言湘先受天生聘，而楫夺之，讼于官。范富钦险，而湘与楫俱怯讷，卒不能自明。女闻而号曰：‘已许朱，即其家鬼官能离我亲，其能折我心乎’？” 赴水者三四，竟瞰父母出，自缢而死。远近见闻，无不悲悼。士夫吊赙哀挽者，不知其几。巡抚刘督学滕遣奠于墓，表其门。